Document ID: 32002L0072

Komisjoni direktiiv 2002/72/EÜ,
6. august 2002,
toiduga kokkupuutumiseks ettenähtud plastmaterjalide ja -toodete kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 21. detsembri 1988. aasta direktiivi 89/109/EMÜ toiduainetega kokkupuutumiseks ettenähtud materjale ja tooteid käsitlevate liikmesriikide õigusaktide ühtlustamise kohta, [1] eriti selle artiklit 3,
olles konsulteerinud toidu teaduskomiteega
ning arvestades järgmist:
(1) Komisjoni 23. veebruari 1990. aasta direktiivi 90/128/EMÜ toiduainetega kokkupuutumiseks ettenähtud plastmaterjalide ja -toodete kohta, [2] viimati muudetud direktiiviga 2002/17/EÜ, [3] on sageli ja oluliselt muudetud; seepärast tuleks selguse ja otstarbekuse huvides kõnealune direktiiv konsolideerida.
(2) Direktiivi 89/109/EMÜ artikliga 2 nähakse ette, et valmismaterjalid ja -tooted ei tohi eraldada toidusse koostisaineid koguses, mis võib ohustada inimeste tervist või põhjustada soovimatuid muutusi toidu koostises.
(3) Sobiv dokument selle eesmärgi saavutamiseks seoses plastmaterjalide ja -toodetega on eridirektiiv direktiivi 89/109/EMÜ artiklis 3 määratletud tähenduses, mille üldsätted on rakendatavad ka kõnealusel juhul.
(4) Käesoleva direktiivi reguleerimisala peab kokku langema nõukogu direktiivi 82/711/EMÜ [4] reguleerimisalaga.
(5) Kuna käesolevas direktiivis sätestatud eeskirjad ei ole kohaldatavad ioonvahetusvaikude suhtes, siis hõlmatakse need materjalid ja tooted edaspidi eridirektiiviga.
(6) Silikoone tuleks käsitada elastomeersete materjalidena, mitte plastmaterjalidena ning seepärast tuleks need mõiste "plast" määratlusest välja jätta.
(7) Direktiivi 89/109/EMÜ artiklis 2 sätestatud eesmärgi saavutamiseks on küllaldane kehtestada heakskiidetud ainete nimekiri, milles on märgitud üldmigratsiooni piirnormid ja vajaduse korral ka muud eripiirangud.
(8) Lisaks ühenduse tasandil täielikult hinnatud ja lubatud monomeeridele ja muudele lähteainetele leidub ka vähemalt ühes liikmesriigis hinnatud ja lubatud monomeere ja lähteaineid, mille kasutamist võib jätkata, kuni toidu teaduskomitee annab neile oma hinnangu ja need lisatakse ühenduse loetellu; vastavalt sellele tuleb käesolevat direktiivi õigel ajal ning viisil laiendada ka esialgsest nimekirjast välja jäänud ainetele ja sektoritele.
(9) Lisaainete praegune loetelu ei ole täielik, kuna see ei sisalda kõiki aineid, mis on praegu ühes või mitmes liikmesriigis lubatud; sellest tulenevalt jätkatakse kõnealuste ainete reguleerimist siseriikike õigusaktidega, kuni tehakse otsus nende kandmise kohta ühenduse loetellu.
(10) Käesoleva direktiiviga kehtestatakse spetsifikatsioonid üksnes mõne aine puhul. Muude ainete suhtes, mis võivad vajada spetsifikatsioone, jätkatakse selles osas siseriiklike õigusaktide kohaldamist, kuni tehakse otsus ühenduse tasandil.
(11) Teatavate lisaainete puhul ei saa käesolevas direktiivis kehtestatud piiranguid kohaldada kõikides olukordades enne, kui kogutakse ja hinnatakse kõiki andmeid, mida on vaja, et paremini hinnata tarbija kokkupuudet kõnealuste ainetega teatavates konkreetsetes olukordades; seepärast on kõnealused lisaained esitatud muus loetelus kui ühenduse tasandil täielikult reguleeritud lisaainete loetelus.
(12) Direktiiviga 82/711/EMÜ sätestatakse plastmaterjalide ja -toodete koostisainete migratsiooni katsetamise põhieeskirjad ning nõukogu direktiiviga 85/572/EMÜ [5] kehtestatakse migratsioonikatsetes kasutatavate mudelainete loetelu.
(13) Aine koguse kindlaksmääramine valmismaterjalis või -tootes on lihtsam kui selle erimigratsiooni taseme kindlaksmääramine. Seepärast tuleks teatavatel tingimustel lubada nõuete täitmise kontrollimist koguse kindlaksmääramise, mitte erimigratsiooni taseme abil.
(14) Teatavate plastitüüpide puhul võimaldab katseandmetel põhinevate üldtunnustatud difusioonimudelite kättesaadavus teatavatel tingimustel hinnata aine migratsioonitaset ning seega on võimalik vältida keerulisi, kulukaid ja aeganõudvaid katsetusi.
(15) Üldmigratsiooni piirnorm on materjali inertsuse mõõt, selle kasutamine võimaldab vältida soovimatuid muutusi toidu koostises ning lisaks sellele vähendab vajadust rohkearvuliste erimigratsiooni piirnormide või muude piirangute järele, võimaldades seega tõhusat kontrolli.
(16) Nõukogu direktiiviga 78/142/EMÜ [6] sätestatakse vinüülkloriidist valmistatud plastmaterjalides ja -toodetes esineva vinüülkloriidi koguse piirnormid, samuti nendest materjalidest ja toodetest eralduva vinüülkloriidi koguse piirnormid ning komisjoni direktiividega 80/766/EMÜ [7] ja 81/432/EMÜ [8] kehtestatakse ühenduse analüüsimeetodid, et kontrollida vastavust nendele piirnormidele.
(17) Pidades silmas võimalikku vastutust, on direktiivi 89/109/EMÜ artikli 6 lõikega 5 ettenähtud kirjalikku teatist vaja kõigil juhtudel, kui plastmaterjale ja -tooteid, mis oma laadilt ei ole otseselt ette nähtud toiduga kokkupuutumiseks, kasutatakse ametialasel eesmärgil.
(18) Komisjoni direktiiviga 80/590/EMÜ [9] määratakse kindlaks sümbol, mida võib kasutada toiduga kokkupuutumiseks ettenähtud materjalidel ja toodetel.
(19) Vastavalt proportsionaalsuse põhimõttele on toiduga kokkupuutumiseks ettenähtud plastmaterjalide ja -toodete vaba liikumise tagamise põhieesmärgi saavutamiseks vajalik ja asjakohane kehtestada eeskirjad plasti ja lubatud ainete määratluse kohta. Käesolevas direktiivis piirdutakse sellega, mis on vajalik eesmärkide saavutamiseks kooskõlas asutamislepingu artikli 5 kolmanda lõiguga.
(20) Rahva tervist tõenäoliselt mõjutavate sätete osas on vastavalt direktiivi 89/109/EMÜ artiklile 3 konsulteeritud toidu teaduskomiteega.
(21) Käesoleva direktiiviga ettenähtud meetmed on kooskõlas alalise toiduahela ja loomatervishoiu komitee arvamusega.
(22) Käesoleva direktiiviga ei piirata VII lisa B osas sätestatud tähtpäevade kohaldamist, milleks liikmesriigid peavad täitma direktiivi 90/128/EMÜ ja seda muutvate õigusaktide sätted,
ON VASTU VÕTNUD KÄESOLEVA DIREKTIIVI:
Artikkel 1
1. Käesolev direktiiv on eridirektiiv direktiivi 89/109/EMÜ artiklis 3 määratletud tähenduses.
2. Käesolevat direktiivi kohaldatakse plastmaterjalide ja -toodete ning nende osade suhtes:
a) mis koosnevad ainult plastist või
b) milles on liimi abil või teiste vahenditega liidetud kaks või rohkem ainult plastist koosnevat materjalikihti
ja mis oma valmiskujul on ette nähtud toiduga kokkupuutumiseks või mis puutuvad toiduga kokku ning on selleks ette nähtud.
3. Käesoleva direktiivi kohaldamisel tähendab "plast" orgaanilisi kõrgmolekulaarseid ühendeid, mida saadakse madalama molekulmassiga ühenditest polümerisatsiooni, polükondensatsiooni, polüliitumise või mõne muu samalaadse protsessi abil või looduslikest makromolekulidest nende keemilise muundamise teel. Nendele kõrgmolekulaarsetele ühenditele võib lisada teisi aineid või muud materjali.
Plastidena ei käsitata:
a) komisjoni direktiiviga 93/10/EMÜ [10] hõlmatud lakitud või lakkimata regenereeritud tsellulooskilet;
b) elastomeere ning looduslikku ja sünteeskautšukit;
c) plasti lisamisega modifitseeritud või modifitseerimata paberit ja pappi;
d) pinnakattematerjale, mis on saadud:
- parafiinidest, sealhulgas sünteesparafiinist ja/või mikrokristallvahast,
- segudest, mis koosnevad esimeses taandes loetletud vahadest ja/või plastidest;
e) ioonvahetusvaikusid;
f) silikoone.
4. Nende materjalide ja toodete suhtes, mis koosnevad kahest või enamast kihist, millest üks või mitu ei sisalda üksnes plasti, ei kohaldata käesolevat direktiivi kuni komisjoni edasiste sammudeni isegi sel juhul, kui toiduga otse kokkupuutumiseks ettenähtud kiht koosneb ainult plastist.
Artikkel 2
Plastmaterjalid ja -tooted ei tohi eraldada toidusse üle 10 milligrammi oma koostisaineid materjali või toote pinna 1 ruutdetsimeetri kohta (mg/dm2; üldmigratsiooni piirnorm). See piirnorm on siiski 60 milligrammi eraldunud koostisaineid 1 kilogrammi toidu kohta (mg/kg) järgmistel juhtudel:
a) tooted, mis kujutavad endast mahuteid või on mahutitega võrdsustatavad ja mille täidetav maht on 500 milliliitrist (ml) kuni 10 liitrini (l);
b) täidetavad tooted, mille puhul ei saa määrata toiduga kokkupuutuvat pindala;
c) korgid, tihendid, punnid või muud samalaadsed sulgurid.
Artikkel 3
1. Plastmaterjalide ja -toodete valmistamiseks võib kasutada üksnes II lisa A ja B jaos loetletud monomeere ja lähteaineid, arvestades esitatud piiranguid.
2. Erandina esimesest lõigust võib II lisa B jaos loetletud monomeeride ja lähteainete kasutamist jätkata hiljemalt kuni 31. detsembrini 2004, kuni toidu teaduskomitee neile hinnangu annab.
3. II lisa A jao loetelu võib muuta:
- kas lisades II lisa B jaos loetletud aineid vastavalt direktiivi 89/109/EMÜ II lisa kriteeriumidele või
- vastavalt direktiivi 89/109/EMÜ artiklile 3, lisades sellesse loetellu uusi aineid, st aineid, mida ei ole loetletud II lisa A ega B jaos.
4. Ükski liikmesriik ei tohi lubada oma territooriumil mõne uue aine kasutamist teisiti kui direktiivi 89/109/EMÜ artiklis 4 sätestatud korras.
5. II lisa A ja B jaos esitatud loetelud ei sisalda monomeere ja muid lähteaineid, mida kasutatakse üksnes järgmiste toodete valmistamiseks:
- vedelad, pulbrilised või disperssed pinnakattematerjalid, nagu värnitsad, lakid, värvid jne, mida saadakse vaik- või polümeertoodetest,
- epoksüvaigud,
- liimid ja aktivaatorid,
- trükivärvid.
Artikkel 4
III lisa A ja B jaos on esitatud mittetäielik loetelu plastmaterjalide ja -toodete valmistamiseks lubatud lisaainetest ning piirangud ja/või spetsifikatsioonid nende kasutuse kohta.
III lisa B jaos esitatud ainete suhtes kohaldatakse alates 1. jaanuarist 2004 erimigratsiooni piirnorme, kui direktiivide 82/711/EMÜ ja 85/572/EMÜ kohaselt viiakse läbi nõuetele vastavuse kontrolle mudelainega D või asenduskatsete katsematerjaliga.
Artikkel 5
Toiduga kokkupuutel võib kasutada üksnes bakteriaalse fermentatsiooni abil saadud tooteid, mis on loetletud IV lisas.
Artikkel 6
1. Plastmaterjalide ja -toodete üldised spetsifikatsioonid on sätestatud V lisa A osas. Teatavate II, III ja IV lisas esitatud ainete muud spetsifikatsioonid on sätestatud V lisa B osas.
2. Veerus "Piirangud ja/või spetsifikatsioonid" esitatud viidete tähendust selgitatakse VI lisas.
Artikkel 7
II lisas sätestatud erimigratsiooni piirnorme väljendatakse milligrammides kilogrammi kohta (mg/kg). Kõnealuseid piirnorme väljendatakse siiski milligrammides ruutdetsimeetri kohta (mg/dm2) järgmistel juhtudel:
a) tooted, mis kujutavad endast mahuteid või on mahutitega võrdsustatavad või mille täidetav maht on alla 500 milliliitri (ml) või üle 10 liitri (l);
b) lehed, kile või muu materjal, mis ei ole täidetav(ad) või mille korral ei ole võimalik määrata toiduga kokkupuutuva materjali pindala ja toidu koguse suhet.
Neil juhtudel jagatakse II lisas kindlaksmääratud piirnormid, mis on väljendatud milligrammides kilogrammi kohta (mg/kg), kokkuleppelise ümberarvestuskoefitsiendiga 6, et väljendada piirnorme milligrammides ruutdetsimeetri kohta (mg/dm2)
Artikkel 8
1. Vastavust migratsiooni piirnormidele kontrollitakse direktiividega 82/711/EMÜ ja 85/572/EMÜ kehtestatud eeskirjade ja I lisaga ettenähtud lisasätete kohaselt.
2. Lõikega 1 ettenähtud erimigratsiooni piirnormidele vastavuse kontrollimine ei ole kohustuslik, kui on võimalik kindlaks teha, et vastavus artikli 2 kohaselt kehtestatud üldmigratsiooni piirnormile tähendab ühtlasi ka seda, et erimigratsiooni piirnorme ei ületata.
3. Lõikega 1 ettenähtud erimigratsiooni piirnormidele vastavuse kontrollimine ei ole kohustuslik, kui on võimalik kindlaks teha, et materjalis või tootes esineva ainejäägi täielik migratsioon ei saa ületada erimigratsiooni piirnormi.
4. Lõikega 1 ettenähtud erimigratsiooni piirnormidele vastavuse kontrollimist võib tagada aine koguse kindlaksmääramisega valmismaterjalis või -tootes, tingimusel et kõnealuse koguse ja aine erimigratsiooni väärtuse vaheline seos on kindlaks määratud küllaldaste katsetustega või teaduslikel tõenditel põhinevate üldtunnustatud difusioonimudelite kohaldamisega. Materjali või toote puhul nõuete rikkumise tõendamiseks on vaja hinnangulist migratsiooniväärtust kinnitada katsetustega.
Artikkel 9
1. Turustamisetappidel, mis ei ole jaemüügietapid, tuleb toiduga kokkupuutumiseks ettenähtud plastmaterjalidele ja -toodetele lisada direktiivi 89/109/EMÜ artikli 6 lõike 5 kohane kirjalik teatis.
2. Lõiget 1 ei kohaldata plastmaterjalide ja -toodete suhtes, mis oma laadilt on otseselt ette nähtud toiduga kokkupuutumiseks.
Artikkel 10
1. Direktiiv 90/128/EMÜ, mida on muudetud VII lisa A osas esitatud direktiividega, tunnistatakse kehtetuks, ilma et see piiraks liikmesriikide kohustusi, mis on seotud VII lisa B osas sätestatud ülevõtmise ja kohaldamise tähtpäevadega.
2. Viiteid kehtetuks tunnistatud direktiividele tõlgendatakse viidetena käesolevale direktiivile ja loetakse kooskõlas VIII lisa vastavustabeliga.
Artikkel 11
Käesolev direktiiv jõustub 20. päeval pärast selle avaldamist Euroopa Ühenduste Teatajas.
Artikkel 12
Käesolev direktiiv on adresseeritud liikmesriikidele.
Brüssel, 6. august 2002

Labels: 0
3
17
1